ก้องเกียรติเล็ง800จุด ห่วงการเมืองไล่เงินลงทุนตรง
โพสต์ทูเดย์ &#8212; &#8220;ก้องเกียรติ&#8221; มองหุ้นมีโอกาสเห็น 800 จุด ห่วงการเมืองเรื้อรังรุนแรง ไล่เงินลงทุนตรงต่างชาติ เป็นจุดเสี่ยงประเทศ
22 ก.ย. 2552

โพสต์ทูเดย์ — “ก้องเกียรติ” มองหุ้นมีโอกาสเห็น 800 จุด ห่วงการเมืองเรื้อรังรุนแรง ไล่เงินลงทุนตรงต่างชาติ เป็นจุดเสี่ยงประเทศ
วานนี้ตลาดหุ้นทั่วโลก ราคาทองคำและน้ำมันดิบล่วงหน้า เริ่มอ่อนตัวลงหลังจากปรับตัวขึ้นมามาก โดยดัชนีหุ้นไทยแกว่งตัวแคบๆ บวกลบ 2-3 จุด และสุดท้ายปิดที่ 713.16 จุด ลดลง 0.51 จุด มูลค่าซื้อขายเบาบาง 18,191 ล้านบาท โดยต่างชาติเริ่มทิ้งวันแรก 304 ล้านบาท 
ขณะที่สัปดาห์ที่ผ่านมา ต่างชาติมียอดซื้อสุทธิ 7,277 ล้านบาท ส่วนสถาบันในประเทศทิ้งหนัก 4,155 ล้านบาท และบัญชีบริษัทหลักทรัพย์ (พอร์ตเทรดโบรกเกอร์) ซื้อสุทธิ 1,022 ล้านบาท 
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ เอเซีย พลัส (ASP) เปิดเผยว่า โอกาสดัชนีหุ้นจะขึ้นไปแตะระดับ 800 จุด เป็นไปได้ไม่ยาก ตามกระแสเงินทุนไหลเข้ามาจากต่างประเทศ เพียงแต่ระหว่างทางอาจมีการปรับฐานบ้าง 
ขณะนี้หุ้นจะปรับตัวขึ้นอย่างยั่งยืนหรือไม่นั้น อยู่ภายใต้สมมติฐานว่าเศรษฐกิจสามารถฟื้นตัวได้อย่างแท้จริงหรือไม่ ซึ่งต้องติดตามสภาพเศรษฐกิจในปีหน้าว่า ภาคเอกชนจะสามารถรับลูกการลงทุนต่อเนื่องจากภาครัฐบาลได้หรือไม่ หากเอกชนสามารถลงทุนได้ก็เป็นเรื่องดี แต่หากเอกชนอ่อนแอก็ลำบาก 
“นักลงทุนอย่ามองโลกแง่ดีเกินไป เหมือนกับเมื่อต้นปีที่มองโลกแง่ร้ายเกินไป และหากเมื่อไรที่คนมองโลกดีเกินไป ก็ควรเริ่มมองพื้นฐานไว้บ้าง” นายก้องเกียรติ กล่าว
ปัจจุบันมองภาพการฟื้นตัวของตลาดหุ้นเป็นรูปตัว V ส่วนเศรษฐกิจน่าจะเป็นรูปตัว W เพียงแต่การปรับตัวลงอีกครั้งของเศรษฐกิจอาจไม่ลึกเท่ารอบแรก โดยมองว่าปีนี้เป็นปีแห่งการกลับตัวของเศรษฐกิจ แต่ตลาดหุ้นมีการกลับตัวที่รุนแรงกว่า ดังนั้นปีหน้าต้องเพิ่มความระมัดระวังว่าแต่ละประเทศจะจัดการเศรษฐกิจอย่างไร
สำหรับประเทศไทย ในมุมมองส่วนตัวเห็นว่าปัญหาการเมืองย่อมส่งผลต่อตลาดหุ้น เพียงแต่ปัญหาตอนนี้ยังไม่แรงและลึกมากพอจะกระทบถึงเงินลงทุนโดยตรงของต่างชาติ ดังนั้นต้องระวังไม่ให้การเมืองมีความรุนแรงจนมีผลให้ทุนต่างชาติเหล่านี้ไม่มาลงทุนในประเทศ หรือผู้ที่ลงทุนอยู่แล้วไม่ควรขยายการลงทุน หรือย้ายฐานการลงทุนไปยังประเทศอื่น ซึ่งจะเป็นจุดเสี่ยงสำคัญของประเทศไทย 
“ผมไม่ต้องการเห็นระดับการลงทุนโดยตรงของนักลงทุนต่างชาติในไทยลดลง ซึ่งจะมีผลกระทบในวงกว้าง และจะกลายเป็นการสูญเสียความมั่นใจไปในที่สุด จึงไม่ควรปล่อยให้การเมืองกลายเป็นปัญหาเรื้อรัง” นายก้องเกียรติ กล่าว
มาร์เก็ตติง กล่าวว่า ขณะนี้มีแรงขายหุ้นพลังงานหลังราคาน้ำมันเริ่มอ่อนแรง และมีความเสี่ยงที่เงินทุนจะไหลออกจากการลงทุนในสินทรัพย์เสี่ยง เช่น หุ้น น้ำมัน และทองคำ หากเงินเหรียญสหรัฐกลับมาแข็งค่า